google/wiki40b huggingface dataset:
Saarjõe õpperada

Saarjõe õpperada asub Türi valla, Põhja-Pärnumaa valla ja Järva valla aladel. Rajale pääseb Metsavenna lõkkekohast ja Saeveski metsaonni juurest.

Raja tutvustus

Õpperada kulgeb Saarjõe kallastel. 8-kilomeetrise raja läbimiseks peaks varuma piisavalt aega, et jälgida ka infotahvleid, ja aastaajast lähtuvalt sobivad jalanõud (rada võib märg olla). Rajal võib näha koprakäike. Raja alguses on lõkkekoht, kus võib koguda infot metsavendade eluolu kohta.  
Rada on tähistatud sinise värviga puutüvedel.

Vaatamisväärsused

Õpperajal on Balti jääpaisjärve luited, mida rahva seas tuntakse Kabelimägedena. Rajal saab näha eri metsakooslusi ja pärandkultuuri objekte.
Ramon Llull

Kirjanduses

Karl Ristikivi romaani "Surma ratsanikud" minajutustaja Pedro de Gavilan Casarmana on Mallorcal elades Ramon Llulli õpilane.
Bertrix

Asulad

Biourge, Orgeo, Rossart, Nevraumont, Auby-sur-Semois, Cugnon, Mortehan, La Géripont, Assenois, Blanchoreille, Glaumont, Jehonville, Sart, Acremont, La Girgaine.
Alavere raamatukogu

Alavere raamatukogu on raamatukogu Harju maakonnas Anija vallas Alavere külas Alavere põhikoolis. Raamatukogu juhataja on Marika Kuusk.
Tahuksammal

Tahuksammal (Meesia) on perekond lehtsammaltaimi.
Perekonda kuulub 7 liiki.
Juhan Trump

Juhan Trump (sündinud 7. juulil 1964 Tallinnas) on Eesti helilooja, muusik ning näitekirjanik.

Elulugu

Trump õppis seitse aastat Tallinna Muusikakeskkoolis viiulit, kuid õpingud jäid pooleli. Ta lõpetas 1982. aastal Tallinna 1. Keskkooli. Hiljem lõpetas ta Georg Otsa nimelise muusikakooli koorijuhtimise erialal ning 1992. aastal samal alal kaugõppes ka Tallinna Konservatooriumi.
1986–1989 töötas Juhan Trump Antsla Keskkoolis muusikaõpetajana. Alates 1989. aastast Harjumaal Arukülas elav Trump on kirjutanud eelkõige lastelaule, kuid pühendanud teoseid ka kodukandile: Raasiku vallale kirjutas ta laulu "Koduvald", Arukülale "Aruküla polka" ning juubeliks "Aruküla kantaadi". Trump on Aruküla kultuuriseltsi asutajaliige. 2002–2013 oli ta Raasiku vallavolikogu liige, samuti on ta olnud valla kultuuri-, haridus- ja spordikomisjoni esimees.
1998–1999 töötas Juhan Trump Aruküla rahvamaja juhatajana. Ta on muusikalooõpetaja Aruküla huvialakeskuses "Pääsulind" ning on õpetanud muusikat ka Pikavere põhikoolis.
2004. aastal avaldas Juhan Trump oma autorilaulude CD "Öine laul", millel ta esines koos abikaasa Mae Trumbiga. Mae ja Juhan Trump on esinenud duona ka kontsertidel. 2012. aastal andis ta välja lastelaulude CD "Väike laul sõbrale". 2013. aasta alguseks oli tal (koos kaasautoritega) ilmunud kaks plaati ja neli laulikut (neist kaks koos Toomas Volliga).
2015. aastal valiti Juhan Trump Riho Pätsi Koolimuusika Fondi laureaadiks ning 2017. aastal Raasiku valla aukodanikuks.

Isiklikku

Juhan Trump on abielus, tal on 3 poega. Poeg Janno Trump tegutseb samuti muusikuna.
Raja tänav (Narva)

Raja tänav on tänav Narvas.
Raja tänav algab Malmi tänavalt ja lõppeb Linnuse tänavaga ristumisel.
Biotiin

Saamine ja depood

Loomsete ja taimsete saadustega seedekulglasse sattuv H-vitamiin on valk-seotud. Valgu proteolüüsil seedekulglas jääb järele biotsütiin, mis biotinaasi toimel annab vaba H-vitamiini. Vaba biotiin imendub peamiselt Na-sõltuva aktiivse transpordina ja põhiosas peensoole ülaosast. Suuremate koguste puhul kasvab mõnevõrra difusioonina imenduv hulk. Soole mikrofloora toodetav biotiin jääb seotuks ja sellest imendub vaid 8–15%.

Allikad

Biotiinil on mitmeid analooge ja isomeere kuid looduslikult leidub teda valdavalt (+)-biotiinina ja see on ka aktiivseim vitamiinilaadset bioloogilist toimet omav ühend. 
Toiduainetes leidub teda enim looma maksas, neerudes, paljudes munades ja pärmis.

Imendumine

Imendumist pärsib liigne alkohol, antibiootikumid ja toore kanamuna glükoproteiin avidiin. Viimane seob biotiini ja tekkiv kompleks ei allu seedeensüümidele. Keetmine/praadimine lõhustab ja seega inaktiveerib avidiini. 
Imendunud biotiini transpordib organismis plasmaalbumiin. Biotiini akumuleerivad maks, neerud, ka neerupealised ja aju.
Eritatakse uriini ja väljaheidetega.

Manustamine

RDA (Recommended Dietary Allowances) ehk soovitatav päevane annus on 0,30–0,55 mg.
Manustamine on hädavajalik vaeguse tunnuste ilmnemisel. Selle oskuslik/adekvaatne manustamine võib ravi ühe komponendina olla efektiivne alkoholismi, mõlema diabeedi, dermatiitide, ekseemi jne puhul.
Teda peaks manustama koos tiamiini, foolhappe, pantoteenhappe, C-vitamiini, püridoksiini, niatsiini, tiamiini, E-vitamiini ja B₁₂-vitamiiniga.
Päevase ohutu koguannuse ülempiir on korduval manustamisel 500 mg. Ühekordset ei teata. Toksilisust ei teata.
Laps vasikaga

"Laps vasikaga" on tüdrukut ja vasikat kujutav graniitskulptuur, mille lõi skulptor Aino Sepp 1962. aastal ja mis asub Viljandi Lastepargis.
Skulptuuri kõrgus on umbes 134 cm, pikkus umbes 90 cm, jalami mõõdud on u 105 x 62 x 15 cm.
Skulptuur on 1980. aastal muinsuskaitse alla võetud kui ajastule iseloomulik näide 1960. aastate eesti dekoratiivplastikast.
Rathlin

Rathlin (iiri Reachlainn) on saar Iirimaa saarest põhjas Põhja-Iirimaa Antrimi krahvkonnas.
Saar on L-tähe kujuline ja asub Iirimaa saare rannikust 4 km eemal. Kaugus Šotimaa Kintyre'i poolsaare lõunatipust on 25 km. Rathlini ulatus idast läände on 6 km ja põhjast lõunasse 4 km.
Rathlinil on regulaarne praamiühendus 10 km kaugusel Ballycastle'i sadamaga.
Saarel on veidi üle 100 püsielaniku. Elanikud tegelevad kalapüügi ja käsitöö müügiga.
1845 lahkus saarelt umbes 500 inimest ja rändas Ameerika Ühendriikidesse. 1985 suri saarel viimane iiri keele Ida-Ulsteri murde emakeelne kõneleja Põhja-Iirimaal. 
Saar on vulkaanilise päritoluga ja koosneb peamiselt lubjakivist ja basaldist. Rannakaljud on kuni 70 m kõrgused. Rathlin on tuntud merelindude pesitsus- ja peatumiskohana. Saar on osaliselt looduskaitse all.
Ivar Tröner

Ivar Tröner (sündinud 22. aprillil 1979).Eesti kultuuriloolane, toimetaja ja harrastusajaloolane .
Toomas Rõõm

Toomas Rõõm (sündinud 7. novembril 1961 Tallinnas) on Eesti füüsik.

Elulugu

Lõpetas 1979 Tallinna 2. Keskkooli ja 1984 Tartu Riikliku Ülikooli tahke keha füüsika erialal; Ph.D. (1993, Tartu Ülikool), väitekiri "Paramagnetic H2- and F+ centers in crystals: spectra, relaxation and recombination luminescense". Täiendas end 1994–1996 USA-s Californias Berkeley Ülikoolis, 1996–1997 Kanadas Ontarios McMasteri Ülikoolis ja 2001 Saksamaal Stuttgardi Ülikoolis ja Max Plancki Instituudis. 
Oli 1984–1996 Keemilise ja Bioloogilise Füüsika Instituudi teadur, aastast 1996 vanemteadur.

Teadustöö

Uurimisvaldkond: madalamõõduliste ja tugevalt korreleeritud elektron- ja spinnsüsteemide infrapunane ja terahertsspektroskoopia tugevates magnetväljades. Patent "Enhancement of NMR and MRI in the Presence of Hyperpolarized Noble Gases".
Tiers

Geograafia

Valla pindala on 42,1 km².
Tiers külgneb järgmiste valdadega: Kastelruth, Karneid, Völs am Schlern, Welschnofen, Campitello di Fassa, Mazzin ja Pozza di Fassa.

Keeleline jaotus

2011. aasta rahvaloenduse järgi kõneles 98,15% rahvastikust esimese keelena saksa keelt, 1,20% itaalia keelt ja 0,65% ladiini keelt.
Laeva vald

Ajalugu

Laeva valla omavalitsuslik staatus kinnitati aastal 1991.
2017. aastal moodustati Laeva valla, Piirissaare valla ja Tartu valla ühinemise teel uus haldusüksus, mille nimeks sai Tartu vald.

Külad

Kämara – Kärevere – Laeva – Siniküla – Valmaotsa – Väänikvere
Jüri Hellat

Elulugu

Georg Kirschbaum sündis 8. mail (vkj 25. aprillil) 1892 Keenis Tartumaal.
G. Kirschbaum osales Eesti Vabadussõjas Eesti Diviisi ja Eesti sõjaväe Peastaabi Suurtükiväe valitsuse ülema abina. Teda autasustati 1920. aastal Vabaduse Risti I klassi 2. järgu ordeniga nr 2551, 12. mail 1920. aastal "Suurtükiwäe walitsuse ülema abi, alamkapten Georg Jüri p.KIRSCHBAUM´i hinnates sõjalisi teenuseid, mis ülesnäitanud Wabadussõja kestusel suurtükiwäe organiseerimise ja korraldamise töös".
Aastatel 1925–1928 oli G. Kirschbaum Viljandis paikneva 3. Diviisi suurtükiväe ülem, aastatel 1928–1934 teenis ta 5. suurtükiväegrupi ülemana ja aastatel 1932–1934 Viljandi garnisoni ülemana.
5. märtsil 1935. aastal eestistas ta oma nime Georg Kirschbaum Jüri Hellatiks.
Jüri Hellat vahistati NKVD poolt pärast Eesti okupeerimist. Surmaotsus, lasti maha 20. juulil 1942 Norilskis (esineb ka kuupäev 29. juuni 1942 ja koht: Taimõr, Krasnojarski krai). Tema matmispaik on teadmata.

Isiklikku

Tema poeg on kirjanik Henn-Kaarel Hellat. Tema vend oli major Kustas Utuste.
1956. aasta Eesti meistrivõistlused ratsutamises

1956. aasta Eesti meistrivõistlused ratsutamises toimusid 16.–20. juunil Tallinnas.
Rakvere Püha Mihkli klooster

Rakvere Püha Mihkli klooster oli frantsisklaste klooster keskaegses Rakveres.
Kloostri ehitamist alustati arvatavasti 1503. Muud andmed kloostri ehitamise ja valmimise kohta puuduvad.
Kloostri purustasid Liivi sõja algul 1559 venelased. Kloostri varemed lammutati lõplikult 1635.
Adam Cracknell

Adam Cracknell (sündinud 15. juulil 1985 Prince Albertis, Saskatchewanis) on Kanada jäähokimängija, kes mängib KHL-i klubis Kunluni Red Star ründajana paremäärel.
Ta alustas klubikarjääri Western Hockey League'i klubis Kootenay Ice.
2004. aastal valiti ta NHL-i draft '​is Calgary Flamesi poolt 279. valikuna. NHL-is debüteeris ta alles hooajal 2010–11 St. Louis Bluesi meeskonnas. Enne seda mängis ta ECHL-is ja mitmes AHL-i klubis. Bluesis mängis ta kokku neljal hooajal.
NHL-is on Cracknell mänginud veel Columbus Blue Jacketsis (2014–15), Vancouver Canucksis (2015–16), Edmonton Oilersis (2015–16), Dallas Starsis (2016–17 ja 2017–18), New York Rangersis (2017–18) ja Anaheim Ducksis (2018–19).
2019. aasta juulis liitus ta Kunluni Red Stariga, mis on tema esimene klubi väljaspool Põhja-Ameerikat.
Noisemurder

Noisemurder oli Eesti ansambel, üks esimesi Eesti grindcore-bände.
Ta tegutses Tallinnas aastatel 1991–1995.
Norra tantsukunst

Külatants

Külatants (bygdedans) on norra rahvatantsu kihistus, mis on välja kujunenud vanemast paaristantsust. Seda mängitakse viiuli (hardingfele) saatel. 
Põhilised tantsud on kolmeosalise taktimõõduga springar   (Lääne-Norra) ja pols (Ida-Norra) ning kaheosalise taktimõõduga gangar ja halling. Hardfele saatel tantsitavad põhitantsud on springar, halling, gangar ja   rull (vossarull). Pols'i tantsitakse tavalise viiuli või lõõtspilli saatel. Springar tuli arvatavasti enne 1600. aastast Saksamaalt või Austriast; oletatakse sugulust lendleriga.  
Külatantsud on improvisatsioonilised. Neis vahelduvad üksik- ja paaristants. Paarid liiguvad mööda ringi nagu valsis, mis jõudis Norrasse 19. sajandil.
19. sajandi lõpus olid külatantsud välja suremas, kuid Noregs ungdomslag, Landslaget for Spelemenn jt organisatsioonid hakkasid neid kultiveerima.

Vanatantsud

Vanatantsud (gammeldans) jõudsid Norrasse 18. sajandi lõpust. Kõigepealt tuli valss, siis hoppvals, skotsk, hamburger ja lõpuks reinlender. 19. sajandi lõpus tulid polkamasurka, masurka ja Pariisi polka. Pärast 1950. aastat tuli Läti polka.

Laulumängud ja ringtantsud

On ka laulumänge ja mitme paari ringtantse.

Laulutantsud

20. sajandi esimese poole rahvatantsuliikumises tekkisid Fääri saarte eeskujul laulutantsud.
Gedimiinid

Gedimiinid (leedu keeles Gediminaičiai, poola keeles Giedyminowicze) oli dünastia, mille esindajad valitsesid 14.-16. sajandini Leedu suurvürstiriiki.
Dünastiale pani aluse Gediminas (1275–1341).
Dünastia ühe haru moodustasid Jagelloonid.
Peeter Kaber

Peeter Kaber (28. september 1961 Tallinn – 31. juuli 2009 Ruhnu) oli eesti laulja ning hääle- ja naeruterapeut, hariduselt insener.
Ta on laulnud kupleeansamblis Talong.
Peeter Kaber oli Erakonna Eestimaa Rohelised liige.
Kelly Holmes

Isiklikku

Kelly Holmes oli sportlasena 164 cm pikk ja kaalus 55 kg.
Tom Sizemore

Thomas Edward Sizemore Jr. (sündinud 29. novembril 1961 Detroitis) on ameerika näitleja.
Tom Sizemore on mänginud sellistes filmides nagu "Pearl Harbor", "Allatulistatud "Black Hawk"" ja "Punane planeet".
Endla Sinijärv

Endla Sinijärv (ka Sinijärv) on järv Jõgeva maakonnas Jõgeva vallas Kärde ja Tooma külas. Veekogu pindala on 42,3 ha. Veekogu kaldajoone pikkus on 3010 m. Järves on 3 saart.
Paap (perekonnanimi)

Paap on perekonnanimi.
2019. aasta 1. jaanuari seisuga oli Eestis perekonnanimi Paap 311 inimesel: 155 mehel ja 156 naisel. Perekonnanimede levikult on Paas meeste puhul 445. kohal ja naiste puhul 501. kohal. Nimi on levinuim Põlva maakonnas, kus neid on 10 000 elaniku kohta 9,86.
Lustivere vald (Põltsamaa kihelkond)

Lustivere vald (saksa keeles Lustifer; varasem nimi Lustivere-Kalliküla vald) oli vald Viljandimaal Põltsamaa kihelkonnas. Valla pindala oli 82 km² ja elanikke oli 1444 (1934. aasta seisuga). Vald eksisteeris 1866–1939.
Vallas oli 304 talundit ja elamut ning need kasutasid 6050 ha maad.
Vallas asus Lustivere asundus. Enne 1919. aasta mõisate võõrandamist asus vallas Kaliküla ja Lustivere mõis.
Onufrius (Berezovskõi)

Onufrius (ukraina keeles Онуфрій; kodakodanikunimega Орест Володимирович Березовський Orest Volodõmõrovõtš Berezovskõi; sündinud 5. novembril 1944 Koritnes Võžnõtsa rajoonis Tšernivtsi oblastis) on Moskva Patriarhaadi Ukraina Õigeusu Kiriku eestseisja.

Teenistus vaimulikuna

Valiti 2014. aastal MPUÕK juhiks, teda peeti poliitikast eemale hoidvaks kompromisskandidaadiks. MPUÕK juhina sai temast ühtlasi Vene Õigeusu Kiriku Püha Sinodi alaline liige. 2018. aasta oktoobris läks esimest korda telekanalis Inter eetrisse telesaade „Eestseisja sõna“ (Слово предстоятеля), milles kõneleb Onufrius. Ta osales koos UÕK aupatriarh Filareti, Ukraina Kreekakatoliku Kiriku eestseisja Svjatoslavi, muslimite ja juudi kogukondade esindajatega 13. mail 2019 president Volodõmõr Zelenskõi eestvedamisel korraldatud Ukraina usujuhtide videopöördumises Donbassi ja Krimmi elanike poole.
Läänemaa Õpetajate Seminar

Läänemaa Õpetajate Seminar oli aastatel 1921–1932 Haapsalus ja Uuemõisas tegutsenud õppeasutus, mis valmistas ette algkooli õpetajaid.
Vabariigi Valitsus otsustas Läänemaa Õpetajate Seminari avamise 1. septembril 1920. Seminari direktoriks määrati Johannes Käis, kes aga sellest ametist loobus tööle asumata. Seminari esimeseks direktoriks sai 15. detsembril 1920 ametisse astunud Johannes Õunapuu. Õppetöö algas 17. jaanuaril 1921, kooli avamisaktus peeti 2. veebruaril 1921.
Seminari õppekava vältas 6 aastat, vastu võeti 6-klassilise algkooli lõpetanuid.
Esialgu tegutses Seminar Läänemaa Ühisgümnaasiumi ruumides õhtuses vahetuses. 1923. aastast kolis Seminar Karl Burmani projekti järgi ümberehitatud Uuemõisa mõisa härrastemajja.
1922/23 õppeaastast avati Seminari juurde algkool.
Seminar suleti 1932. aastal, õpilased viidi üle Tallinna Pedagoogiumi.
Seminari lõpetas selle tegutsemise aastatel 184 noort. Veel 98 noort alustasid õpinguid Läänemaa Õpetajate Seminaris, kuid seminari sulgemise tõttu lõpetasid õpingud Tallinna Pedagoogiumis.

Seminari õpetajaid

Aastatel 1921–1932 oli Läänemaa Õpetajate Seminari laulmise õpetaja Cyrillus Kreek. Aastatel 1927–1932 oli eesti ja soome keele õpetajaks Herman Rajamaa.
Suur mügarliudik

Levik ja kasvukoht

Seen on levinud Euroopas.
Liik parasiteerib ülaste risoomidel, moodustab seal sklerootsiume. Kevadel ülaste kasvu ajal arenevad sklerootsiumitel seene viljakehad – lehtereoslad. Viljakehasid moodustab seen eriti ohtralt häiritud pinnasega paikades.

Sarnased liigid

Kevadisel ajal kasvavad metsades suure mügarliudikuga sarnased urvaliudikud (Ciboria spp.). Nende viljakehad on õrnemad ja arenevad sarapuude, leppade, kaskede või pajude veidi mattunud eelmise aasta urbadel.
Do I Wanna Know?

"Do I Wanna Know?" muusikavideo

"Do I Wanna Know?" muusikavideo direktoriks on David Wilson koos animatsiooniagentuuriga Blinkink, ja see tehti kättesaadavaks YouTube'i kaudu 18. juunil 2013.
Boriss Stõrankevitš

Boriss Stõrankevitš (4. märts 1939 Estonka, Leningradi oblast – 27. detsember 2010 Tallinn) oli Eesti suusahüppaja ja kahevõistleja.
Õppis Tallinna 30. Keskkoolis. 
Töötas 1954–1959 trustis Santehmontaž lukksepana ning 1973–1980 bensiinijaamas tankijana. Aastatel 1962–1973 töötas ta Tallinna ehitusettevõtetes puusepana ja müürsepana, 1980–1993 Harju KEK-is ehitajana ning 1993–2004 mitmes väikeses ehitusfirmas kuni pensionini.

Sportlasena

Alustas sportimist 1952. Harrastas sõudmist, jalgrattasõitu ja suusakahevõistlust. Treenis Spartakis Erich Kulla ja Rein Renke ning hiljem Kalevis Ilmar Pärtelpoja ja Aleksi Ilvese juhendamisel. 
1963. aastal sai ta NSV Liidu ametiühingute meistrivõistlustel kahevõistluses hõbemedali. Eesti NSV meistrivõistlustel võitis aastatel 1957–1964 kahevõistluses 2 kulda, 3 hõbedat ja 1 pronksi ning suusahüpetes 2 kulda.
Virumaa Kolmiküritus

Virumaa Kolmiküritus oli 2014. aastal (Liikumisaastal) Rakvere Maraton MTÜ poolt loodud rahvaspordiürituste sari. 
Tegemist oli regulaarset liikumist toetava sarjaga, mille peamiseks eesmärgiks oli luua Lääne-Virumaa inimestele innustav ja abistav tugi enda käima saamisel.
Virumaa Kolmikürituse avaetapp oli Rakvere Kevadjooks, teine etapp oli Rakvere Rattaöö ja finaaletapp Südasuve Maraton.
Emmaste Vallaleht

Emmaste Vallaleht oli 1992–2017 ilmunud ajaleht, mis vahendas Emmaste valla uudiseid. Lehte andis välja Emmaste vallavalitsus. Lehte toimetsa Anne-Ly Torstensson. Leht ilmus 7–10 korda aastas.
1992–1995 kandis leht nime Emmaste Valla Teataja.
Pärast 2017. aasta haldusreformi, mille käigus liitus Emmaste vald Hiiumaa vallaga, annab endise Emmaste valla aladel toimuva kohta uudised edasi Hiiumaa Teataja.
Helgi Muller

Helgi Muller (kuni 1952. aastani Helgi Orr; 5. oktoober 1932 Viljandi – 6. detsember 1971 Tallinn) oli eesti luuletaja, tõlkija ja lastekirjanik.
Helgi Muller oli pärit töölisperekonnast. Ta lõpetas 1951. aastal Viljandi 1. Keskkooli ja astus samal aastal Tartu Riiklikku Ülikooli, kus õppis algul õigusteadust, siis loogikat ja psühholoogiat, hiljem rahvaluulet, lõpetas kaugõppes žurnalistika alal 1963. Ta töötas Tallinnas Teatri- ja Muusikamuuseumis, hoiukassa sekretärina 1960–1961, ajalehe Kodumaa kaastöölisena, trikotaaživabrikus "Marat" 1962–1963 laohoidjana ja etikettijana. Alates 1963. aastast oli kutseline literaat. Helgi Mulleri laulutekste on sageli viisistatud, ta oli Ülo Raudmäe opereti "Kiri nõudmiseni" kaasautor. Ta on tõlkinud näidendeid, ooperi- ning laulutekste ja luulet.
Dārta Daneviča

Dārta Daneviča (sünninimi Inese Daneviča; sündinud 8. juulil 1988 Jēkabpilsis) on läti näitleja.
Ta lõpetas Jēkabpilsi Riikliku Gümnaasiumi ja õppis seejärel lühikest aega Läti Ülikoolis õigusteadust, kuid asus varsti õppima Läti Kultuuriakadeemia Teatri ja audiovisuaalsete kunstide teaduskonnas, mille lõpetas 2011. aastal.
Alates 2012. aastast on Dārta Daneviča Läti Kunstiteatri näitleja. Ta on mänginud ka mitmes teleseriaalis.
Sotsiaalse vastutuse standard SA8000

Sotsiaalse vastutuse standard SA8000 ehk lühendatult SA8000 (inglise Social Accountability 8000) on töötajate õigusi käsitlev vabatahtlik rahvusvaheline standard ja kontrollisüsteem.
SA8000 algatas 1997. aastal rahvusvaheline valitsusväline sotsiaalse vastutuse organisatsioon Social Accountability International.
SA 8000 põhineb Rahvusvahelise Tööorganisatsiooni (ILO) konventsioonide, ÜRO inimõiguste deklaratsiooni ja lapse õiguste konventsiooni sätetel.
Standardi kriteeriumid näevad nt ette laste töö ja sunniviisilise töö kasutamise piiramist, nõuded ohutule ja tervislikule töökeskkonnale.
SA8000 saab kasutada igas suuruses asutuses või ettevõttes kõigis majandusharudes.
Kongo paabulind

Kongo paabulind (Afropavo congensis) on linnuliik faasanlaste sugukonnast, perekonna Afropavo ainus liik.

Nomenklatuur ja süstemaatika

Liik kirjeldas alles 1936. aastal James Paul Chapin.

Levik ja arv

Ta on levinud Kongo nõo põhjaosas Kongo jõgikonna vihmametsades Kongo Demokraatlikus Vabariigis.
Nende arv hinnatakse 3000 ja 15 000 vahele.

Välimus

Kongo paabulinnu keskmine kehasuurus on väiksem kui sini- ja rohe-paabulinnul. Isased kasvavad 64 kuni 70 cm pikkuseks, sabad 23 kuni 26 cm pikkuseks. Emaste pikkus ulatub 60 kuni 63 sentimeetrini, sabad kasvavad 19,5 kuni 22,5 cm pikkuseks. Kaal on 1135 kuni 1154 g.
Isastel kongo paabulindudel on tihe kare valge (osalt must) sulekroon, mis võib olla päris lühike; nende kaelal on sulgedeta piirkonnad, mis on eri isenditel erineva suurusega (sulgedeta kurgupiirkond on punane). Nende täiskasvanusulestik, mille nad omandavad kaheaastaselt, on lillakassinine (pealtiiva kattesuled, rinnasuled, sabasulgede ots), must ja pronksroheline (seljal). Nokk on tinahall, jalaotsad hallid. Kummalgi jalal on pikk kannus.
Emased on roostepruunid, selg ja tiivad on läikivrohelised. Tal on lühike pruun kroon.

Häälitsused

Enamasti on kuulda duetti, mida korratakse 20 kuni 30 korda. Isane toob kuuldavale kõrge "gou", emase vastus on madal "goua". Duetile eelneb tavaliselt vali "rrohoho-oa".

Elupaigad

Kongo paabulind on pelglik ja looduses nähakse teda vähe. Ta elab tasandikuvihmametsades madalamal kui 1200 m ja väldib piirkondi, mis on inimasustusele ja maanteedele lähemal kui 25 km.
Ta elab mitmesugustes metsades, kuid sageli seostatakse teda veelahkmenõlvadega, kus on õhuke muld, millel kasvab kuiv avatud põõsarindega mets.

Toitumine

Ta on omnivoor, tõenäoliselt moodustavad suure osa toidust termiidid. Ta sööb muu hulgas puude vilju, putukaid ja teisi selgrootuid.

Paljunemine

Haudeaeg oleneb kohalikust vihmaperioodist. 300 km ekvaatorist lõuna pool nähakse noorlinde jaanuaris ja veebruaris.
Vangistuses teevad nad pesa, mis on ainult nõgus platvorm, umbes 1,5 m kõrgusele põõsastele või puudele. Tavaliselt munevad nad kaks või kolm, harvem kuni kuus muna, ning hauvad neid 27 või 28 päeva. Tibudel on udusuled, mis on seljal mustad kuni mustjaspruunid, kõhu all kollakasvalged. Tiivad on kaneelpruunid.

Looduskaitse

Kongo paabulind on ohualdis. Arvatakse, et neid on vähe ja nende arv kahaneb küttimise ja munade kogumise ning elupaikade kaotuse tõttu metsaraiumise, kaevanduste ja põllunduse mõjul. Ebasoodsat mõju avaldavad sõda ja pagulased. Asurkond on fragmenteerunud.
Antwerpeni loomaaed alustas 1962. aastal kongo paabulinnu kasvatamise ja uurimise programmi. Teda kasvatatakse ka teistes loomaaedades. Raskusi valmistab kongo paabulinnu vastuvõtlikkus haigustele. Liiki saab kaitsta Maiko rahvuspargis ja tõenäoliselt Salonga rahvuspargis. Kongo paabulinnud elavad ka Okaapide faunakaitsealal ja Kahuzi-Bienga rahvuspargis.
Starlingi seadus

Starlingi seadus (inglise law of the Heart, Starling's law) on põhimõte, mille järgi südamelihasekiu kontraktsioonivõime on sõltuvuses kiu pikkusest kontraktsiooni alguses, millest järeldatakse, et süda pumpab verd seda rohkem, mida suurem on venoosne tagasivool südamesse .
Thiên Đườngi koobas

Thiên Đường on koobas Phong Nha-Kẻ Bàngi rahvuspargis Quảng Bìnhi provintsis Vietnamis.
Koopa geograafilised koordinaadid on 17° 31′ 52.3″ N, 106° 13′ 46.08″ E.
Kohalik elanik avastas koopa 2005. aastal. Avalikkuse ette jõudis teave koopa olemasolust aga alles 2010. aastal, kui seda uurisid Briti päritolu teadlased.
Thiên Đườngi koopa laius on 30–150 ja kõrgus kuni 80 meetrit ning selle pikkus on 31 km (Vietnami pikim koobas).
Osmolaarsus

Osmolaarsus (inglise osmolarity) osmootselt aktiivsete osade kontsentratsioon väljendatuna osmolites liitri kohta (osmol/L või Osm/L). Osmolaalsus (inglise osmolality) aga väljendab sama kilogrammi kohta (osmol/kg või Osm/kg).
Aasnurm

Aasnurm on eesti perekonnanimi.
Nimede eestistamisel on perekonnanime Aasnurm antud Halinga ja Holstre vallas isikutele, kelle varasem perekonnanimi on Adamson.
Eduard Aasnurme palvel kanti perekonnanimi Aasnurm perekonnanimede kaitseregistrisse nr. 227 all.
2017. aasta 1. jaanuari seisuga on perekonnanimi Aasnurm äärmiselt väikese levikuga perekonnanimi, see on alla viiel mehel ja alla viiel naisel.
Eduard Aasnurm oli Holstre vallavanem, Viljandi põllumeeste konvendi esimees, kes arreteeriti 14. juunil 1941.
Mabinogion

"Mabinogion" on keskaegsete kõmri käsikirjade põhjal koostatud 11 jutust koosnev kogumik. Osa juttudest ulatub tagasi rauaaegsesse pärimusse.
Selle tõlkis inglise keelde Charlotte Guest, kes andis sellele praeguse pealkirja. Neli juttu moodustavad terviku, mille õige nimi on "Mabinogi".
Tsükkel sisaldub täies mahus Hergesti punases raamatus ja Rhydderchi valges raamatus.